|  |
| --- |
| Številka: 007-69/2024-7 |
| Ljubljana, 23. maj 2024 |
| EVA 2024-2570-0024 |
| GENERALNI SEKRETARIAT VLADE REPUBLIKE SLOVENIJEgp.gs@gov.si |
| **ZADEVA: Uredba o spremembah in dopolnitvah Uredbe o zmanjšanju vpliva nekaterih plastičnih proizvodov na okolje – predlog za obravnavo**  |
| 1. Predlog sklepa vlade: |
| Na podlagi šestega odstavka 24. člena in prvega odstavka 320. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24) ter enajstega in štirinajstega odstavka 20. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE, 158/20 in 81/22 – sklep US) je Vlada Republike Slovenije na … seji … sprejela naslednji SKLEP:Vlada Republike Slovenije je sprejela Uredbo o spremembah in dopolnitvah Uredbe o zmanjšanju vpliva nekaterih plastičnih proizvodov na okolje, ki se objavi v Uradnem listu Republike Slovenije.  Barbara KOLENKO HELBL GENERALNA SEKRETARKAPrejmejo:– Ministrstvo za pravosodje, Župančičeva ulica 3, 1000 Ljubljana,– Ministrstvo za kmetijstvo, gozdarstvo in prehrano, Dunajska cesta 22, 1000 Ljubljana,– Ministrstvo za finance, Župančičeva ulica 3, 1000 Ljubljana,– Ministrstvo za naravne vire in prostor, Dunajska cesta 48, 1000 Ljubljana,– Ministrstvo za gospodarstvo, turizem in šport, Kotnikova ulica 5, 1000 Ljubljana,– Ministrstvo za okolje, podnebje in energijo Republike Slovenije, Langusova ulica 4, 1535 Ljubljana– Ministrstvo za javno upravo, Tržaška cesta 21, 1000 Ljubljana in– Služba Vlade Republike Slovenije za zakonodajo, Mestni trg 4, 1000 Ljubljana.  |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Mag. Bojan Kumer, minister
* Uroš Vajgl, državni sekretar
* mag. Tanja BOLTE, generalna direktorica Direktorata za okolje, MOPE
* mag. Jana Miklavčič, sekretarka, Sektor za ravnanje z odpadki
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| 5. Kratek povzetek gradiva: |
| Uredba o zmanjšanju vpliva nekaterih plastičnih proizvodov na okolje (Ur. l. RS, št. 132/22, v nadaljnjem besedilu: uredba) je stopila v veljavo 29. oktobra 2022. Glavni namen uredbe je zmanjšati onesnaževanje okolja s plastičnimi proizvodi za enkratno uporabo. Zato je v veljavni uredbi predpisanih več ukrepov za dosego tega cilja, eden od glavnih ukrepov pa je uvedba proizvajalčeve razširjene odgovornosti za proizvajalce, ki dajejo na trg plastične proizvode za enkratno uporabo določeni v delu C Priloge 1 Uredbe. Proizvajalci so v okviru proizvajalčeve razširjene odgovornosti dolžni sorazmerno finančno prispevati k stroškom čiščenja smetenja javnim sistemom in ozaveščanju potrošnikov o negativnem vplivu smetenja na okolje ter na zdravje ljudi in živali. Sorazmeren finančni prispevek proizvajalca k čiščenju smetenja je odvisen od njegovih količin danih plastičnih proizvodov za enkratno uporabo na trg v RS in od same sestave smeti na javnih površinah ter višine stroškov čiščenja smetenja, ki jih imajo na državnem in lokalnem nivoju javni sistemi za vzdrževanje in čiščenje javnih površin.Za sorazmerno porazdelitev stroškov čiščenja smetenja so se morali proizvajalci pri Agenciji RS za okolje registrirati, s 1.1.2023 so morali pričeti tudi voditi evidenco o plastičnih proizvodih za enkratno uporabo danih na trg v RS ter se za izpolnjevanje finančne obveznosti vključiti v skupni načrt nosilca skupnega načrta in mu tudi poročati o količinah plastičnih proizvodov za enkratno uporabo danih na trg v RS za leto 2023.Na ministrstvu smo po pregledu registracije proizvajalcev ter prvega poročanja o danih plastičnih proizvodih za enkratno uporabo na trg v RS za leto 2023 ugotovili, da je kljub zelo številnim predstavitvam uredbe, prvo leto poročanje proizvajalcev pomanjkljivo bodisi zaradi nepoznavanja uredbe bodisi zaradi izogibanja novim obveznostim. Glavni razlog nezaupanja proizvajalcev do izvajanja finančnih obveznosti iz uredbe pa je pomanjkljivost podatkov o višini stroškov čiščenja smetenja občin, ki podatke kljub pozivom ministrstva, ne posredujejo.Zaradi težav pri izvajanju uredbe in skrbi, da finančno breme stroškov čiščenja ne bo sorazmerno razdeljeno med proizvajalce, ki dajejo plastične proizvode za enkratno uporabo na trg v RS, se rok za plačilo navedenih obveznosti premakne za eno leto, v tem času pa pridobimo podatke o stroških občin in izvede inšpekcijski nadzor pri proizvajalcih, ki še niso začeli izpolnjevati obveznosti.V predlogu uredbe se spremeni tudi način obveščanja o stroških čiščenja smetenja. Za razliko od veljavne uredbe občine in upravljavca cest posredujejo ministrstvu najprej obvestilo o stroških čiščenja smetenja na novem predpisanem obrazcu skupaj z dokazili o opravljenih storitvah. Dokumentacijo pregleda ministrstvo skupaj s skupnimi načrti. V kolikor je dokumentacija popolna, skupni načrt izračuna višino stroškov za čiščenje smetenja odpadnih plastičnih proizvodov za enkratno uporabo in o tem obvesti občino, ki izda račun za plačilo sorazmernih stroškov čiščenja smetenja. V primeru, da dokumentacija občin ali javnih upravljavcev cest ni popolna, se ju pozove k dopolnitvi. Rok za dopolnitev dokumentacije je 15 dni.V Uredbi se popravljata tudi dva napačna sklica in manjkajoča beseda ter dodana besedila pri definiciji za pristaniške sprejemne zmogljivosti in obveznosti upravljavcev avtomatov o ozaveščanju potrošnikov pri samih avtomatih za pijačo, da lahko potrošniki uporabljajo bolj trajnostne lončke za pijačo in ozaveščajo o vplivih smetenja na okolje. Spreminja se tudi rok za sporočanje podatkov proizvajalcev plastičnih proizvodov za enkratno uporabo iz 31. januarja na 20. februar. Ključni razlog za to spremembo je ta, da so do konec januarja tudi druge poročevalske obveznosti in s tem razbremenimo proizvajalce.  |
| 6. Presoja posledic za: |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | DA |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | DA |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| 7.a Predstavitev ocene finančnih posledic nad 40.000 EUR:**/** |
| **7.b Predstavitev ocene finančnih posledic pod 40.000 EUR:**Gradivo ne vpliva na prilive ali odlive iz državnega proračuna. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ **financiranje občin**.
 | DA |
| Gradivo je bilo poslano v mnenje: * Skupnosti občin Slovenije SOS: DA
* Združenju občin Slovenije ZOS: DA
* Združenju mestnih občin Slovenije ZMOS: DA
 |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: [eUprava - Predlog predpisa (gov.si)](https://e-uprava.gov.si/si/drzava-in-druzba/e-demokracija/predlogi-predpisov/predlog-predpisa.html?id=16678)Javna obravnava od 17. aprila do 6. maja 2024 | DA |
| Tovrstnega gradiva ni treba objaviti na spletni strani. |
|  |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |
|  mag. Bojan KUMER MINISTER |

**PREDLOG**

(EVA 2024-2570-0024)

Na podlagi šestega odstavka 24. člena in prvega odstavka 320. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24) ter enajstega in štirinajstega odstavka 20. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE, 158/20 in 81/22 – sklep US) Vlada Republike Slovenije izdaja

Uredbo o spremembah in dopolnitvah Uredbe o zmanjšanju vpliva nekaterih plastičnih proizvodov na okolje

**1. člen**

V Uredbi o zmanjšanju vpliva nekaterih plastičnih proizvodov na okolje (Uradni list RS, št. 132/22) se v 3. členu besedilo 16. točke spremeni tako, da se glasi: »16. pristaniška sprejemna zmogljivost je pristaniška zmogljivost za prevzem odpadkov s plovil, kot je opredeljena v predpisu, ki ureja pristaniške zmogljivosti za prevzem odpadkov s plovil in se za izvajanje te uredbe uporablja za pristanišča, ki jih uporabljajo ribiška plovila;«.

V 3. členu se besedilo 21. točke spremeni tako, da se glasi: »upravljavec pristanišča je upravljavec pristanišča v skladu s predpisom, ki ureja pristaniške zmogljivosti za prevzem odpadkov s plovil;«.

**2. člen**

V 4. členu se v tretjem odstavku na koncu 3. točke pred podpičjem in na koncu 4. točke pred piko doda besedilo »na vidnem mestu ob vsakem avtomatu«.

1. **člen**

V 8. členu se v sedmem odstavku besedilo »31. januarja« nadomesti z besedilom »20. februarja«.

**4. člen**

V 16. členu se v četrtem odstavku za besedo »evidenco« doda beseda »skupnih«.

V petem odstavku se beseda »drugega« nadomesti z besedo »prvega«.

**5. člen**

V prvem stavku dela E Priloge 1 se število »17« nadomesti s številom »20«.

**6. člen**

V 10. členu se četrti, peti in šesti odstavek spremenijo tako, da se glasijo:

»(4) Občina ministrstvu do 15. aprila tekočega leta za preteklo leto v elektronski obliki pošlje podatke na obrazcu iz priloge 6A, ki je sestavni del uredbe, s pripadajočimi dokazili o opravljenih storitvah, ki potrjujejo opravljeno dejavnost čiščenja smetenja, posebej za strošek dejavnosti zbiranja smeti iz javnih sistemov na javnih površinah in posebej za strošek za dejavnost čiščenja javnih površin.

(5) Upravljavec državnih cest ministrstvu do 15. aprila tekočega leta za preteklo leto v elektronski obliki pošlje podatke na obrazcu iz Priloge 6B, ki je sestavni del te uredbe, s pripadajočimi dokazili o opravljenih storitvah, ki potrjujejo opravljeno dejavnost čiščenja smetenja, posebej za strošek dejavnosti zbiranja smeti iz javnih sistemov na javnih površinah in posebej za strošek za dejavnost čiščenja javnih površin.

(6) Ministrstvo skupaj z nosilci skupnih načrtov iz tretjega odstavka tega člena pregleda prispele podatke iz prejšnjega in četrtega odstavka tega člena ter v primeru nepopolnih podatkov ali dokazil občino ali upravljavca državnih cest pozove k dopolnitvi dokumentacije, ki jo ta predloži v 15 dneh po prejemu obvestila ministrstva. Če občina ali upravljavec državnih cest v predpisanem roku ne predloži dopolnitve dokumentacije ali ponovno predloži neustrezna dokazila o opravljenih storitvah, ni več upravičen do sorazmernega povračila stroškov iz prejšnjega in četrtega odstavka tega člena. Ministrstvo o tem obvesti občino ali upravljavca državnih cest, v obvestilu pa pojasni razloge o nezmožnosti izračuna stroškov.«.

Za dosedanjim šestim odstavkom se dodajo novi odstavki. Sedmi, osmi in deveti odstavek se glasijo:

»(7) V primeru popolne dokumentacije, ki jo pregledata ministrstvo in nosilec skupnega načrta, nosilec skupnega načrta v 15 dneh od prejema popolne dokumentacije pošlje občini in upravljavcu državnih cest obvestilo o izračunu stroškov čiščenja smetenja v skladu z metodologijo izračuna iz podpoglavja 3.3 priloge 3 k tej uredbi ter upoštevanjem deležev iz prvega in drugega odstavka 11. člena te uredbe, pri čemer deleži iz drugega odstavka 11. člena te uredbe za izračun stroškov čiščenja okolja zaradi smetenja veljajo tri leta do izvedbe naslednjih sortirnih analiz.

(8) Občina in upravljavec državnih cest v 15 dneh po prejemu obvestila iz prejšnjega odstavka izdata nosilcu skupnega načrta račun za plačilo stroškov čiščenja smetenja.

(9) Nosilec skupnega načrta v imenu proizvajalcev v skladu s predpisano metodologijo plača stroške občini in upravljavcu državnih cest v 30 dneh po prejemu računa iz prejšnjega odstavka.«.

**7. člen**

V 30. členu se v prvem odstavku dodajo nove točke. 1., 2. in 3. točka se glasijo:

»1. skupaj z ministrstvom ne pregleda prispele podatke občin in upravljavcev državnih cest (prvi stavek šestega odstavka 10. člena);

2. v 15 dneh od prejema popolne dokumentacije ne pošlje občini in upravljavcu državnih cest obvestila o izračunu stroškov čiščenja smetenja (prvi stavek sedmega odstavka 10. člena te uredbe);

3. ne plača stroškov občini in upravljavcu državnih cest v 30 dneh po prejemu računa (deveti odstavek 10. člena te uredbe;«.

Dosedanja 1. do 7. točka postanejo 4. do 10. točka.

**8. člen**

Za prilogo 6 se dodata prilogi 6A in 6B, ki sta kot priloga 1 in priloga 2 sestavni del uredbe.

**PREHODNE DOLOČBE IN KONČNA DOLOČBA**

**9. člen**

**(prilagoditev občine in upravljavca državnih cest za obvestilo in izdajo računa)**

(1) Občina in upravljavec državnih cest do 15. aprila 2025 ministrstvu prvič pošljeta podatke za leto 2024 iz spremenjenega četrtega in petega odstavka 10. člena uredbe.

(2) Občina in upravljavec državnih cest v letu 2025 prvič izdata račun iz novega osmega odstavka 10. člena uredbe nosilcu skupnega načrta za leto 2024.

**10. člen**

**(prilagoditev nosilca skupnega načrta za plačilo računa)**

Nosilec skupnega načrta v imenu njegovih proizvajalcev v skladu s predpisano metodologijo v letu 2025 prvič krije stroške za leto 2024 občini in upravljavcu državnih cest v skladu z novim devetim odstavkom 10. člena uredbe.

**11. člen**

**(prilagoditev proizvajalca za plačevanje stroškov)**

Ne glede na 36. člen uredbe proizvajalec, ki daje na trg v Republiki Sloveniji plastični proizvod za enkratno uporabo iz dela C priloge 1 k tej uredbi, začne prvič plačevati stroške iz 2. in 3. točke prvega odstavka ter 2. točke drugega odstavka 9. člena uredbe za leto 2024.

**12. člen**

**(začetek veljavnosti)**

Uredba začne veljati naslednji dan po objavi v Uradnem listu Republike Slovenije.

Št.

Ljubljana, 23. maja 2024

EVA 2024-2570-0024

 **Vlada Republike Slovenije**

 **dr. Robert Golob**

 **predsednik**

PRILOGA 1:

»PRILOGA 6A

**Obrazec s podatki občine in stroških čiščenja smetenja iz četrtega odstavka 10. člena te uredbe**

V obrazec se vpisujejo zneski brez DDV.

|  |  |
| --- | --- |
| IME OBČINE |  |
| POROČANJE ZA KOLEDARSKO LETO |  |
| ŠTEVILO PREBIVALCEV |  |
| NAZIV IZVAJALCA JAVNE SLUŽBE VZDRŽEVANJA IN ČIŠČENJA JAVNIH POVRŠIN |  |
| NASLOV IZVAJALCA |  |
| VIŠINA CELOTNEGA PRORAČUNA OBČINE |  |
| VIŠINA PRORAČUNA ZA JAVNO SLUŽBO ČIŠČENJA IN VZDRŽEVANJA JAVNIH POVRŠIN |  |
| ZNESEK PORABLJENIH SREDSTEV ZA ČIŠČENJE SMETENJA (PRAZNJENJE KOŠEV)  |  |
| ZNESEK PORABLJENIH SREDSTEV ZA ČIŠČENJE SMETENJA (POMETI)  |  |
| POVRŠINA JAVNIH POVRŠIN (km2) |  |
| ŠTEVILO KOŠEV NA JAVNIH POVRŠINAH |  |
| ZNESEK PORABLJENIH SREDSTEV ZA ČIŠČENJE SMETENJA V PRETEKLIH TREH LETIH (PRAZNJENJE KOŠEV)  | LETO:ZNESEK: | LETO:ZNESEK: | LETO:ZNESEK: |
| ZNESEK PORABLJENIH SREDSTEV ZA ČIŠČENJE SMETENJA V PRETEKLIH TREH LETIH (POMETI)  | LETO:ZNESEK: | LETO:ZNESEK: | LETO:ZNESEK: |
| OPOMBE |  |

Priloge: dokazila iz četrtega odstavka 10. člena uredbe«.

PRILOGA 2:

»PRILOGA 6B

**Obrazec s podatki upravljavca cest in stroških čiščenja smetenja iz petega odstavka 10. člena uredbe**

V obrazec se vpisujejo zneski brez DDV.

|  |  |
| --- | --- |
| POROČANJE ZA KOLEDARSKO LETO |  |
| UPRAVLJALEC DRŽAVNIH CEST |  |
| NASLOV IZVAJALCA |  |
| ZNESEK PORABLJENIH SREDSTEV ZA ČIŠČENJE SMETENJA (PRAZNJENJE KOŠEV)  |  |
| ZNESEK PORABLJENIH SREDSTEV ZA ČIŠČENJE SMETENJA (POMETI)  |  |
| POVRŠINA JAVNIH POVRŠIN (km2) |  |
| ŠTEVILO KOŠEV NA JAVNIH POVRŠINAH |  |
| ZNESEK PORABLJENIH SREDSTEV ZA ČIŠČENJE SMETENJA V PRETEKLIH TREH LETIH (PRAZNJENJE KOŠEV)  | LETO:ZNESEK: | LETO:ZNESEK: | LETO:ZNESEK: |
| ZNESEK PORABLJENIH SREDSTEV ZA ČIŠČENJE SMETENJA V PRETEKLIH TREH LETIH (POMETI)  | LETO:ZNESEK: | LETO:ZNESEK: | LETO:ZNESEK: |
| OPOMBE |  |

Priloge: dokazila iz petega odstavka 10. člena uredbe«.

**O B R A Z L O Ž I T E V**

**I UVOD**

**1 Pravna podlaga**

Pravna podlaga za predlog Uredbe o spremembah in dopolnitvah Uredbe o zmanjšanju vpliva nekaterih plastičnih proizvodov na okolje so šesti odstavek 24. člena in prvi odstavek 320. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24) ter enajsti in štirinajsti odstavek 20. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE, 158/20 in 81/22 – sklep US).

**2 Splošna obrazložitev predloga uredbe**

Uredba o zmanjšanju vpliva nekaterih plastičnih proizvodov na okolje (Ur. l. RS, št. 132/22, v nadaljnjem besedilu: uredba) je začela veljati 29. oktobra 2022. Glavni namen te je zmanjšati onesnaževanje okolja s plastičnimi proizvodi za enkratno uporabo. Zato je v veljavni uredbi predpisanih več ukrepov za dosego tega cilja, eden od glavnih je uvedba proizvajalčeve razširjene odgovornosti za proizvajalce, ki dajejo na trg plastične proizvode za enkratno uporabo, določene v delu C priloge 1 k uredbi. Proizvajalci so v okviru proizvajalčeve razširjene odgovornosti dolžni sorazmerno finančno prispevati k stroškom čiščenja smetenja javnim sistemom in ozaveščanju potrošnikov o negativnem vplivu smetenja na okolje ter na zdravje ljudi in živali. Sorazmeren finančni prispevek proizvajalca k čiščenju smetenja je odvisen od njegovih količin danih plastičnih proizvodov za enkratno uporabo na trg v Republiki Sloveniji (v nadaljnjem besedilu: RS) in od sestave smeti na javnih površinah ter višine stroškov čiščenja smetenja, ki jih imajo na državni in lokalni ravni javni sistemi za vzdrževanje in čiščenje javnih površin.

Za sorazmerno porazdelitev stroškov čiščenja smetenja so se morali proizvajalci registrirati pri Agenciji RS za okolje, 1. januarja 2023 so morali začeti voditi tudi evidenco o plastičnih proizvodih za enkratno uporabo, danih na trg v RS, ter se za izpolnjevanje finančne obveznosti vključiti v skupni načrt nosilca skupnega načrta in mu tudi poročati o količinah plastičnih proizvodov za enkratno uporabo, danih na trg v RS za leto 2023.

Na ministrstvu smo po pregledu registracije proizvajalcev in prvega poročanja o danih plastičnih proizvodih za enkratno uporabo na trg v RS za leto 2023 ugotovili, da je bilo kljub številnim predstavitvam uredbe poročanje proizvajalcev prvo leto pomanjkljivo, in sicer ali zaradi nepoznavanja uredbe ali zaradi izogibanja novim obveznostim. Glavni razlog za nezaupanje proizvajalcev do izvajanja finančnih obveznosti iz uredbe je pomankanje podatkov o višini stroškov čiščenja smetenja občin, ki teh kljub pozivom ministrstva niso predložile.

Zaradi težav pri izvajanju uredbe in skrbi, da finančno breme stroškov čiščenja ne bo sorazmerno razdeljeno med proizvajalce, ki dajejo plastične proizvode za enkratno uporabo na trg v RS, se rok za plačilo navedenih obveznosti premakne za leto dni, v tem času pa se pridobijo podatki o stroških občin in izvede inšpekcijski nadzor pri proizvajalcih, ki še niso začeli izpolnjevati obveznosti.

V predlogu uredbe se spremeni tudi način obveščanja o stroških čiščenja smetenja. V nasprotju z veljavno uredbo občina in upravljavec državnih cest predložita ministrstvu najprej obvestilo o stroških čiščenja smetenja na novem predpisanem obrazcu skupaj z dokazili o opravljenih storitvah. Ministrstvo pregleda dokumentacijo z nosilci skupnih načrtov. Če je ta popolna, nosilec skupnega načrta izračuna višino stroškov za čiščenje smetenja odpadnih plastičnih proizvodov za enkratno uporabo in o tem obvesti občino, ki izda račun za plačilo sorazmernih stroškov čiščenja smetenja za svojo občino za vsakega nosilca skupnega načrta. Če dokumentacija občin ali upravljavca državnih cest ni popolna, se ju pozove k dopolnitvi. Rok za dopolnitev dokumentacije je 15 dni.

V uredbi se popravljajo tudi napačna sklica, manjkajoča beseda ter dodana besedila pri definiciji za pristaniške sprejemne zmogljivosti in obveznosti upravljavcev avtomatov, da morajo pri avtomatih za pijačo potrošnike ozaveščati o možnostih uporabe bolj trajnostnih lončkov za pijačo in vplivih smetenja na okolje.

**II VSEBINSKA OBRAZLOŽITEV PREDLAGANIH REŠITEV**

**K 1. členu:**

V 1. členu se zaradi pravne jasnosti o tem, za katero vrsto pristanišča ali pristaniške sprejemne zmogljivosti se uporablja uredba, doda besedilo k definiciji, da se uporablja za tiste pristaniške sprejemne zmogljivosti, v katerih so ribiška plovila, ki so opremljena in uporabljena za komercialni ribolov v skladu s predpisom, ki ureja morski ribolov.

**K 2. členu:**

V tretjem odstavku 4. člena uredbe se doda obveznost upravljavcev avtomatov za pijačo, da na vidnem mestu ob avtomatu ozaveščajo potrošnike o uporabi alternativnih možnosti lončkov za pijače, ki so bolj trajnostni, ponovno uporabljivi in vsebujejo manj plastike, in vplivih smetenja na okolje s plastičnimi lončki za pijačo za enkratno uporabo.

**K 3. členu**

V 8. členu uredbe je določeno, da proizvajalci vodijo evidenco o plastičnih proizvodih za enkratno uporabo, ki jih dajo na trg v RS. Rok za sporočanje podatkov nosilcem skupnih načrtov je v zdaj veljavni uredbi predpisan do 31. januarja tekočega leta za preteklo koledarsko leto. Ker morajo proizvajalci v skladu z Uredbo o embalaži in odpadni embalaži poslati podatke o embalaži, dani na trg v RS, do 20. januarja tekočega leta za zadnji kvartal preteklega leta, nosilci pa morajo poročilo za embalažo Agenciji Republike Slovenije za okolje poslati do 30. januarja tekočega leta, ti proizvajalci in nosilci skupnih načrtov ne morejo predložiti podrobnejših podatkov v skladu z uredbo do 31. januarja. Glede na predlog in pojasnilo zavezanca v javni obravnavi smo smiselno upoštevali predlog, da proizvajalci v skladu z uredbo sporočajo podatke za preteklo koledarsko leto do 20. februarja tekočega leta.

**K 4. in 5. členu:**

V 4. in 5. členu se v predlaganih spremembah in dopolnitvah uredbe popravljata napačna sklica v petem odstavku 16. člena in v delu E priloge 1 k uredbi ter manjkajoča beseda v četrtem odstavku 16. člena uredbe.

**K 6. členu:**

V 6. členu se spremeni način obveščanja o stroških čiščenja smetenja v primerjavi z zdaj uveljavljeno uredbo. Občina in upravljavec državnih cest do 15. aprila tekočega leta za preteklo leto najprej ministrstvu predložijo obvestilo o stroških čiščenja smetenja na novem predpisanem obrazcu v prilogi 6 skupaj z dokazili o opravljenih storitvah. Dokumentacijo pregleda ministrstvo z nosilci skupnih načrtov. Če je dokumentacija popolna, nosilec skupnega načrta izračuna sorazmerno višino stroškov za čiščenje smetenja odpadnih plastičnih proizvodov za enkratno uporabo v skladu s predpisano metodologijo v uredbi in o tem obvesti občino ali upravljavca cest, ki na podlagi obvestila izda račun za plačilo sorazmernih stroškov čiščenja smetenja. Nosilec skupnega načrta v 30 dneh občini ali upravljavcema cest plača račun. Če dokumentacija občine ali upravljavca cest ni popolna, se ju pozove k dopolnitvi. Rok za dopolnitev dokumentacije je 15 dni, nato sledi še enkrat skupni pregled ministrstva in nosilcev skupnih načrtov dopolnjene dokumentacije. Če dokumentacija ni popolna ali sploh ni predložena, občina in upravljavec državnih cest nista več upravičena do sorazmernega povračila stroškov. Ministrstvo o tem obvesti občino ali upravljavca državnih cest in pojasni razloge o nezmožnosti izračuna stroškov, s tem pa tudi njihovega plačila.

**K 7. členu:**

V 7. členu so določene kazenske določbe, če nosilec skupnega načrta z ministrstvom ne pregleda dokumentacije o višini stroškov in dokazil o opravljenih storitvah čiščenja smetenja ter če v 15 dneh od prejema popolne dokumentacije ne pošlje občini in upravljavcu državnih cest obvestila o izračunu stroškov čiščenja smetenja ter tema ne plača stroškov v 30 dneh po prejemu računa.

**K 8. členu:**

Občina in upravljavec državnih cest do 15. aprila 2025 prvič pošljeta ministrstvu podatke za leto 2024 na obrazcu z dokazili iz 3. člena uredbe in v letu 2025 prvič izdata račun za leto 2024.

**K 9. členu:**

V 9. členu je določeno, da nosilec skupnega načrta v imenu proizvajalcev v letu 2025 v skladu s predpisano metodologijo prvič krije stroške občini in upravljavcu državnih cest za leto 2024.

**K 10. členu**

V 10. členu je določeno, da se glede na dinamiko sporočanja podatkov in dokazil za stroške čiščenja smetenja občin ali upravljavcev cest za leto 2024 proizvajalcem v letu 2025 spremeni dinamika plačila stroškov za leto 2024.

**K 11. členu:**

V 11. členu je določen čas veljavnosti sprememb in dopolnitev uredbe na naslednji dan po objavi v Uradnem listu Republike Slovenije.